JKW-KABUM-19-DZA-001-040-wylie
gnas gsar rdo rje 'chang ngag dbang kun dga' legs pa'i 'byung gnas ni/ @#/_/gnas gsar rdo rje 'chang ngag dbang kun dga' legs pa'i 'byung gnas ni/__chos sku bde ba chen po'i ngang las ma g.yos bzhin du/__gzugs sku rnam pa gnyis kyi sgyu 'phrul cir yang 'char ba las/__rtsod dus tshe lo brgya pa'i dus 'dir bdag cag gi ston mchog nyi ma'i gnyen du gyur te mdzad pa bcu gnyis kyi sgo nas yid can mtha' klas pa lam dang 'bras bu'i go 'phang la sbyar ba'i mthar/__slar yang tshar chen rdo rje 'chang gi rnam thar du gsal ba ltar ngo mtshar skye ba'i phreng ba bcu gsum dang /__gzhan yang 'phags pa'i dge bsnyen d+harma tA la/__grub chen rdo rje dril bu pa/__paN chen gang ba spel/__dpal chos kyi grags pa/__dge slong nam mkha'i snying po/__dpal ldan a ti sha__/khyab bdag bka' 'gyur ba mgon po bsod nams mchog ldan sogs dag pa'i skye srid tshad med par bzung ba'i mthar shangs rgya mtsho lo tsha zhes bya ba'i yul du/__yab bka' 'gyur ba mgon po bsod nams mchog ldan gyi sku mched 'a zhwa don grub dbang po'i sras/__grub pa'i mtshan ma brnyes pa'i 'a zhwa mkhyen rab rnam rgyal dang /__de sras nam mkha' bsod nams dbang gi rgyal po'am ngag dbang blo gsal mchog ldan dang /__kun dga' bstan pa'i rgyal mtshan/__nam mkha' don grub rgyal po gsum las/__phyi ma dang yum glan gyi rigs las son pa khar kha 'phir byung gi brgyud pa phun tshogs sgrol ma'i sras su rab byung nyi ma'i nang gses nyi sgrol byed de shing pho spre'u'i lo smal po zla ba'i dmar phyogs kyi tshes bcur ngo mtshar ba'i ltas du ma dang bcas te sku 'khrungs/__sku na phra mo'i dus nas saM skr-i ta'i skad gsungs pa sogs bzang po'i bag chags sad/__dgung lo drug pa sa glang lor bkra shis chos sder spyan drangs/__gnas kyi slob dpon bsod nams snang byed dang/__bsod nams rin chen gnyis kyis yi ge'i phyi mo 'bri klog dang /__chos spyod kyi rim pa sogs 'bul bar mdzad pas brda bstan pa tsam dang lan re gzigs pa tsam gyis mkhyen/__dgung lo brgyad pa lcags yos dbo zla ba'i nang rmor dgon du khyab bdag rdo rje 'chang dang ngag dbang kun dga' lhun grub thog mar mjal zhing /__po tA lar pad dkar 'dzin pa ngag dbang ye shes rgya mtsho'i drung du gtsug phud phul bas mtshan ngag dbang sbyin pa zhes gsol/__slar gsang chen rgyud sde'i 'byung gnas bkra shis chos sde'i bla brang du rmor chen thams cad mkhyen pa las skyabs gsum 'dzin pa'i dge bsnyen gyi sdom pa gsan cing mtshan kun dga' legs pa'i 'byung gnas zhes stsal/__tshar lugs dkar po'i lha gsum gyi rjes gnang gis chos kyi sgo phye ste/__srung 'khor rdo rje brag rdzong ma'i nyams khrid sogs zab chos mang du gsan/_dgung lo dgu par sems bskyed lugs gnyis dang /__rdo rje phreng ba kr-i ya sA muts+tsha'i dbang /__gsung ngag rin po che slob bshad sogs zab chos rgya mtsho lta bu rim par gsan bzhes mdzad/__rdo rje brag rig 'dzin pad+ma phrin las la sngon smon dus su sad pas dad gdung shin tu che ba 'khrungs kyang dngos su mjal ba'i stabs ma 'grigs/__dgung lo bco lnga par yar klung bkra shis chos sder rdo rje 'chang gzhon nu blo gros pa'i chos kyi khri la mnga' gsol/__bcu bdun pa lcags byi lor rmor dgon du phebs nas/__khyab bdag bla ma las zab chos mang du gsan cing/__rgyal dbang bdun pa rin po che gser khrir phebs skabs/__'on rgyal sras rin po che 'jigs med grags pas mthun rkyen sbyar te chibs bsur phebs shing /__'jam mgon sa skya pa bsod nams rin chen dbus su chibs bsgyur bskyang ba dang zhal 'dzom mdzad/__dgung lo bco brgyad par lha ldan du rgyal dbang thams cad mkhyen pa'i mdun zhabs brtan phul bar phebs pa dang 'brel mtshungs su rmor chen rdo rje 'chang la'ang zhabs pad brtan pa'i maN+Dal phul/__zla ba lnga pa nas brtsams te mdo sngags gzhung brgya smra ba'i khyab bdag bka' 'gyur ba sangs rgyas rgyal mtshan las rgyal ba'i bka' 'gyur rin po che'i lung gsal dag snyan gsum gyi sgo nas legs par gsan/__khyad par dgung lo bcu dgur phebs pa dge byed ces pa chu pho stag gi lor bsam yas chos 'khor chen por rmor chen rdo rje 'chang chen po las gsung ngag rin po che lam 'bras bu dang bcas pa'i dbang /__byin rlabs/__khrid/__lung sogs slar yang bskyar nas gsan cing /__rgyu dbang skabs rdul tshon gyi dkyil 'khor la rje nyid bzhugs su gsol te bstan pa'i bdag por dbang bskur ba bzhin snyan brgyud kyi bstan pa phyogs mthar khyab pa'i rten 'brel gyi sgo yangs por bye/__nag pa zla ba'i nang mkhan po yongs rdzogs bstan pa'i mnga' bdag rmor chen thams cad mkhyen pa/__las kyi slob dpon bka' 'gyur ba sangs rgyas rgya mtsho sogs dad pa'i dge slong grangs tshang gi dbus su tshigs gsum rim nod kyis bsnyen par rdzogs pa'i dge slong gi dngos por bsgrub cing /__sngar gyi mtshan gyi thog mar ngag dbang dang /__mthar theg mchog dbang gi rgyal po zhes gsol bar mdzad de/__'dul ba 'dzin pa thams cad kyi gtsug gi nor bus zhabs bsten gyi pad+mo la phyag bya bar 'os pa'i dpal yon ngang gis 'phel/__de nas chos sder dpal kyai rdo rje'i gzhi'i bsnyen pa kha skong gi sbyin sreg dang bcas pa mdzad cing /__mkha' 'gro mas rmi lam bzung ba'i grogs mdzad pa sogs rtags mtshan khyad par can brnyes/__nyer gnyis pa shing sbrul lor gtsang du chibs kha bsgyur te/__dpal zhwa lu gser khang du bla chen rdo rje 'chang thugs rje brtson 'grus las dpal dus kyi 'khor lo'i dbang lung man ngag sogs gsan cing /__ngor e wa~M chos ldan sogs brgyud/__gangs can bod kyi rdo rje gdan dpal sa skyar yab rje bsod nams rin chen las bcom ldan 'das rdo rje gzhon nu'i bstod las byang chub sgrub pa'i dbang dang /__lam dbang sogs gsan/__'di skabs yin nam 'jam dbyangs ngag gi dbang phyug rgyal mtshan rab brtan dpal bzang po zhes pa'i mtshan 'bul dang/__bkur bzos che bar mdzad/__rten dang brten par bcas pa mjal zhing phyag mchod smon lam sogs mdzad nas/__sgro mo lung du grub chen thang stong pa'i rnam 'phrul mang thos bsod nams chos 'phel gyi spyan sngar phebs shing /__dpal ldan shangs pa bka' brgyud kyi zab chos mtha' dag bum pa gang byo'i tshul du gsan pas sgyu ma lta bu'i ting nge 'dzin khyad par can thugs rgyud la 'khrungs/__khyab bdag bka' 'gyur ba'i rnam 'phrul du ye shes gzigs pa'i lung gis gsal bar bstan/__de nas 'dar gzhung nas rim gyis brgyud de/__'dar grang mo cher phebs shing brag rtsa rdo rje 'chang blo gsal bstan 'dzin dang zhal 'dzom mdzad/__rmu gshong /__mu gu lung /__thub bstan dge 'phel/__cha lung rdo rje'i brag sogs brgyud nas slar sa skyar phebs shing zhabs brtan gdugs dkar gyi mdos chen sogs mdzad nas rim gyis rang dgon du zhabs bskyod/__nyer gsum par yar klung bkra shis chos sder rdo rje phreng ba dang /__dus kyi 'khor lo sogs dbang bka' chen po rnams stsal zhing /__phyag dpe tshar lan re zung re gzigs pa tsam gyis thogs med du mkhyen pa'i spobs pa'i gter mdzod grol/__slar yang rmor chen rin po che'i zhabs pad du bsnyen nas gsung ngag rin po che'i bka' thun mong ma yin pa sogs zla ba drug tu gsan/__de dang dus mtshungs tsam la mdo khams sde dge chos rgyal chen po bstan pa tshe ring gis dpal dus kyi 'khor lo'i sgrub mchod khyad par can 'dzugs bzhed kyis gdan 'dren dang /__'dar grong chen pos gdan sa 'dzin par gsol ba btab pa'ang zhal gyis bzhes/__sprel lor dus kyi 'gyur bas rmor chen rdo rje 'chang 'on chos sding rgod tshang ri khrod du phebs pa'i zhabs pad du bcar/__slar sku gshegs pa'i rjes kyi bya ba dang /__dgongs pa rdzogs pa'i thabs phul du phyin pa mdzad/__dgung lo nyer drug pa sa bya lor bsam yas su rab byung grwa tshang shin tu mang bar rab byung gnang /__chos skyong chen pos kyang bka' bzhin bsgrub par khas blangs/__zla ba drug par mi dbang chen pos zhabs 'gyur gyi mthun rkyen dang bcas mdo khams sde dger chibs kyi kha lo bsgyur zhing /__phebs lam rong phyogs nas mdzad de tal dkar la rtser grub dbang sangs rgyas rgya mtsho dang mjal ba'i skabs kyang grub dbang dam pas khyab bdag bka' 'gyur ba'i yang srid du nges pa rnyed pa'i gsung gis dbugs dbyung /__lam bar du 'khod pa'i lha sde mi sde rnams kyis kyang gus pas mchod de/__rim gyis sde dge lhun grub steng gi chos grwar phebs nye'i tshe mkhas grub khyung po rnal 'byor gyi ye shes kyi sku gzugs gzhan du bsgyur bas mngon sum du rjes su bzung zhing zung 'jug gi rten 'brel bsgrigs/__chos rgyal chen po dang mjal 'dzom dang legs tshogs rten 'brel gyi sgo 'phar yangs por phye/__dpal dus kyi 'khor lo'i sgrub dkyil nag 'gros ljags bsgrigs bka' drin bskyang zhing /__dgon de'i grwa pa rnams la dpe cha blo 'dzin byed dgos kyi bka' khyab gnang bas zla ba gnyis lhag tsam la brgyud 'debs mngon dkyil bcas chig shur pher ba bdun cu rtsa lhag byung ba rnams la gdangs dang gar thig sogs phyag len rnams bslabs shing /__lugs gnyis ka'i sgo nas thabs mkhas kyis bskyangs pa dang /__dpal dus kyi 'khor lo sku gsung thugs yongs rdzogs kyi dkyil 'khor du rgyud smin par mdzad de/__lcags khyi nag pa zla ba'i yar tshes nas bzung ste dpal dam pa dang po'i sangs rgyas kyi sgrub mchod kun mkhyen bu ston rin po che'i phyag bzhes ji lta ba bzhin 'dzugs par mdzad/__gzhan yang chos kyi 'khor lo bsam gyis mi khyab pa bskor/__zang zing gi dngos po ji snyed byung ba rnams bkra shis chos sder dus ja'i thebs su 'bul bar mdzod pa ched gtad du gtong /__phag lor 'ga' thar du skyabs mgon bdun pa rin po che skal bzang rgya mtsho mjal bar ched kyis phebs shing /__khri chen no mi han las tshe sgrub 'chi med rdo rje'i srog shing gi dbang bka' yang gsan/__byi lor sde dge'i rgyal khab tu rnam sras kyi rten 'dzugs dang /__dmar po skor gsum gyi dbang lung sogs stsal bas bstan pa'i sbyin bdag chen po nyid la 'jam dbyangs gong ma chen pos lung las kyis mngon par bsngags pa dang gsol ras rgya cher gnang bas slar yang yid ches kyi dad pa brtan por thob/__grub dbang sangs rgyas rgya mtshos mtshams sbyar te pho brang chen po'i shar du tshar lugs pa'i mgon khang rten dang brten par bcas pa bzhengs shing phyag len khyad par 'phags pas ye shes pa mngon sum du bzhugs pa'i grags pas khyab/__snga phyir chos rje bkra shis bzang po las/__kye rdor bka' babs bzhi dang /__mkha' 'gro rgya mtsho sogs/__mkhan chen bkra shis lhun grub las sbyong dkyil bcu gnyis kyi dbang sogs gsan/__sa skyong chen po dpon blon sogs la rdo rje phreng ba'i dbang bka' rgyas par stsal/__phyogs de'i mdzad pa re zhig rdzogs nas byang lam brgyud dbus su phebs par/__'phan yul nA len+d+ra chos rje bco brgyad pa dang mjal 'dzom yang dag par mdzad/__lha ldan du jo shAka rnam gnyis sogs la mchod 'bul dang /__mi dbang chen por mjal phyag gnang bas thugs dges pa'i rtser son/__rim gyis yar klung bkra shis chos sder phebs nas dus ja'i sbyor 'jags dang /__yab gshegs pa'i dgongs rdzogs rgya cher gnang /__shing stag lor grub dbang sangs rgyas rgya mtsho dang /__bla ma kun dga' rgya mtsho sogs la rgyal ba'i bka' 'gyur rin po che'i lung rdzogs par stsal zhing /__chu stod zla ba'i nang gtsang phyogs su chibs kha bsgyur/__gro bzhin zla ba'i yar tshes bco lnga la 'dar stod chos 'khor yang rtser tshar rdo rje 'chang chen po'i chos kyi khri la zhabs pad bkod cing gzhungs dang /__sa skya sogs kyis thog drangs te legs 'bul mkhan rgya cher byung /__de nas sa skyar phebs nas yab rje bsod nams rin chen mjal zhing zang zing gi mchod sprin rgya cher spros/__slar 'dar du phebs nas gsung chos ci rigs pa stsal/__zla ba dgu par ngor e wa~M sogs brgyud de slar dbus phyogs su phebs/__ri bo chos gling pa dang /__bkras chos phan tshun rtsod pa phran bu byung bar brten bla gzhis grwa tshang la sbyar gnang mdzad/__sde dge nas rgyal ba'i bka' 'gyur rin po che bslu ma gnang ba'i spar phud phebs pas grwa tshang du sbyor 'jags mdzad/__rmor chen rin po che'i thugs sras 'phags sde mkhan chen ngag dbang blo gsal bstan 'dzin nas mtshan nyid skor pusti grags chen bco brgyad sogs rgya gzhung gi lung rgyun gang bzhugs sogs lung dang /__dri med rnam gnyis kyi dbang lung /__gzhan yang rjes gnang gi rigs mang ba/__gnubs ston blo bzang don grub las byang gter thugs sgrub drag po rtsal gyi chos skor phal cher/__spu brag bla chen legs pa don grub las rmor chen las ma gsan pa'i 'jigs byed skor 'ga' zhig dang /__bka' 'gyur ba rin chen dam chos las 'dul ba'i las chog rnam rgyal gser mdog sogs gong sa lnga pa'i gsung 'ga' zhig dang snyan ngag gi phyag khrid sogs zhu bar mdzad/__'brug lor slar yang sde dge nas gdan 'dren nan bstud phebs pa bzhin mdo khams su chibs kha bsgyur ba'i skabs/__bsam yas chos 'khor chen por 'od gsal gyi snang bar grub chen thang stong rgyal po dang ye shes kyi mkha' 'gro ni gu mas rjes su bzung ba'i gzigs snang ngo mtshar ba'ang byung /__rim gyis byang lam brgyud nas lhun grub steng du phebs shing mchod yon mjal 'dzom legs lam dang /__'jigs byed rwa lugs lha bcu gsum ma'i dbang bka' brgya tshar 'bul ba'i mgo 'dzugs par gnang /__sbrul lor dbang brgya'i 'phros skyong ba dang tsan+dan dkar dmar gyi bder gshegs mchod rten brgyad thog so phyed gnyis tsam pa shin tu khyad 'phags bzhengs par dri med rnam gnyis kyi dkyil 'khor bzhengs pa dang rab gnas sogs mdzad/__rta lor sbyin bdag chen po gshegs pa'i rjes kyi bya ba spyi dang /__khyad par 'jigs byed bcu gsum ma'i sgrub mchod gsar 'dzugs sogs kyis mtshon snga phyir chos kyi 'khor lo rgya cher bskor ba dang /__dngos po'i tshogs bsags kyang bsam gyis mi khyab par mdzad/__ngor chos rje bstan 'dzin phun tshogs las rigs gsum spyi/__gur sam mi 'khrugs pa sogs kyi dbang /__ngor chen dang dkon mchog lhun grub kyi bka' 'bum tshang ma'i lung sogs gsan/__bya lo zla ba bdun pa'i nang du dbus phyogs su phebs/__gong ma mchod yon mjal ba dang /__tshogs gsog gi bya ba rgya cher mdzad/__bkra shis chos sder glang nag bla ma kun dga' dpal 'byor sogs la lam 'bras bu dang bcas pa gsang chen slob bshad pa'i lugs kyi dbang khrid man ngag rgyas par stsal1)/__chu khyi zla ba lnga pa'i nang bsam yas chos 'khor chen po'i bar khang g.yu zhal 'bar bar bco brgyad chos rje yab sras/__kha rag bong 'brug chos rje/__nyan po chos rje mched/__gling smad zhabs drung /__gzhi pa dpon slob/__bkras chos pa sogs la gsung ngag rin po che dang 2)/__rnal 'byor ma sogs chos 'khor rgya cher bskor rjes/__snye thang 'phags sder 'phags chen dpal ldan grags pa'i chos kyi khri la zhabs bkod cing /__de dang lha ldan du gsung chos mang du stsal/__se ra'i gtor sgrub slob dpon rta mgrin gyi grub thob tu grags pa zhig las rta mchog rol pa'i chos skor 'ga' zhig kyang gsan/__chu phag zla 1tshes 10nas bzung bkras chos su spo bo yar 'brog dgon gyi sprul sku lhun grub phun tshogs dang /__'bras gling rab 'byams pa/__tshar gur rab 'byams pa/__rig 'dzin skal bzang rnam grol sogs la gsung ngag rin po che'i chos 'khor rgya cher bskor/__sngon sa skya pa 'jam mgon kun dga' blo gros dbus phebs kyi skabs yar klung khra 'brug tu thog mar mjal bas/__dpon slob phan tshun sku tshe du mar bla slob tu 'brel ba'i bag chags sad de thugs dad bcos min du 'khrungs shing yongs 'dzin du bzhes pas snyan brgyud kyi bstan pa phyogs brgyar 'phel ba'i rten 'brel gyi sgo dang por bye ste/__de res chos 'brel gyi thog mar sgrol dkar yid bzhin 'khor lo'i rjes gnang gsung bshad shin tu rgyas pa/__kye rdor rgyu dbang mdor bsdus bskur ba'i yun tsam gyi tshod zhig stsal bas ston dang bstan pa gzhan nas mi 'tshol ba'i thugs dad khyad par can shar/__shing byi lor rmor du gsung ngag rin po che dang /__'phags sder bco brgyad pa dang /__bong 'brug chos rje sogs la rnal 'byor ma'i zab khrid lung bcas kyis mtshon 'dod chos rgya cher stsal/__mang thos chos rje rin chen bkra shis las lnga pa rin po che'i gsung rab phal cher dang /__rmor chen rdo rje 'chang gi zhal slob grub dbang pa rgyal mtshan las dkon mchog spyi 'dus kyi dbang lung khrid gsum sogs/__zhwa lu pa rin chen 'jam dpal las dus 'khor sgrub thabs rin chen snying po/__gnubs ston blo bzang don grub las byang gter lcags sdong ma dang /__rgya can dwang ma bcud 'dren gyi dbang lung khrid gsum sogs zab chos mang du gsan/__zla ba dgu pa'i nang gtsang du phebs par/__yar lam bkra shis lhun por paN chen thams cad mkhyen pa mjal phyag dang /__rim gyis 'dar grong chen du phebs/__rgyal ba'i bka' 'gyur rin po che tshal par shin tu legs pa sbyor 'jags su stsal/__zla ba bcu pa'i tshes 23la dpal sa skyar chibs bsu sogs bkur bzos khyad 'phags dang bcas te 'phyag phebs/__dmar phyogs mkha' 'gro 'du ba'i dus khyad par can gyi nyin mgo brtsams te dpal sa skya pa 'jam mgon kun dga' blo gros mched gnyis dang /__rtse gdong sprul sku mkhyen rab bstan 'dzin lhun grub sogs la gsung ngag rin po che slob bshad kyi dbang byin rlabs lung khrid bka' bcas dang /__zhar byung rjes gnang zur bka'i rigs sogs bsam gyis mi khyab pa rim par stsal bas snyan brgyud bstan pa'i nyi ma phyogs brgyar 'char ba'i rten 'brel ngang gis 'grigs/__shing glang rgyal zla'i tshes bdun nas bzung rgyal ba'i bka' 'gyur rin po che'i ljags lung gtso bor gyur pa'i bka' lung bsam gyis mi khyab par stsal ba'i/__lo de'i chu stod zla ba phyi ma'i tshes 5la re zhig chos mtshams mdzad nas/__gdan sa chen po nas kyang chos yon gyi maN+Dal sogs bsnyen bkur bsam gyis mi khyab pa mdzad/__de nas grong chen chos 'khor yang rtser phebs nas gro bzhin zla ba'i dkar phyogs mkha' 'gro 'du ba'i tshes 14nas bzung gsung ngag rin po che'i chos 'khor rgya cher bskor/__'di skabs yongs 'dzin chos grags bzang po las dus 'khor rigs ldan lugs kyi dbang bka' gsan/__gzhan yang rten gsum nyams gso gsar bzhengs sogs bya ba las kyi 'khor lo yang ci rigs par mdzad/__grub chen thang stong rgyal pos byin gyis brlabs pa'i gcung ri bo cher gdan 'dren ltar phebs nas/__rig 'dzin blo bzang stobs ldan sogs la shangs chos kyi smin grol yongs rdzogs sogs bka' chos bsam gyis mi khyab pa stsal/__rje grub thob chen pos byin gyis brlabs pa'i thugs nyams khyad par can 'khrungs/__ri bo che'i mkhan chen drung nas don tig 'gro ba kun grol gyi dbang lung khrid gsum/__thang stong pa nas brgyud pa'i brgyad stong pa'i bsdus lung /__mkha' grib glud/__bla ma'i rnal 'byor/__spyan ras gzigs sems dpa' bzhi brtsegs kyi ma Ni bum dbang /__ril bu dkar dmar gyi yig skor sogs kyi lung /__byang gter thugs rje chen po'i dbang lung sogs gsan cing /__phar yang nA ro mkha' spyod kyi byin rlabs sogs stsal/__me stag lor gter bdag gling pa'i dngos slob kun bzang klong grol las sgrub thabs 'dod bum gyi dbang rjes gnang lung bcas dang /__gter gsar skor gyi dbang lung khrid gsum phal cher tshang bar gsan/__bkra bzang pa bla chen kun bzang ye shes las mkha' 'gro snying tig gi khrid yig nor bu lugs bsdebs pa'i lung gsan/__grong chen shing mang gi 'du khang nyams gso sogs gnang /__nag zla'i nang dpal sa skyar slar yang phebs te/__'jigs byed rwa lugs thun mong ma yin pa bcu gsum ma'i dbang lung khrid gsum cha tshang sogs dbang khrid dang /__sgrub thabs rgya mtsho sogs rjes gnang dang mtshan nyid skor pusti grags che ba bco brgyad sogs lung gi skor dang /__gser chos dang mgon po che chung sogs snyan brgyud kyi skor bsam gyis mi khyab pa rje nyid la mnga' ba phal cher bum pa gang byo'i tshul du gnang /__sa chen kun blo las rdo rje phur pa'i stod las dang /__yang dag lha dgu sogs dbang lung mang po/__gcung mthu stobs dbang phyug las 'jam dpal dmar ser gyi rjes gnang /__rje btsun kun dga' bstan pa'i nyi ma las bsam gling a ti sogs/__kun dga' bstan pa'i sgron me las drag dmar myang lugs kyi dbang/__zhi dgon mkhan chen bsod nams dpal bzang las bde mchog dang yo ga'i skor rgyun dkon gras dang /__gzims phug sprul sku blo bzang bstan 'dzin mgon po las tA ra nA thas mdzad pa'i ni gu'i khrid yig dang /__grub dbon bstan 'dzin phun tshogs kyi rnam thar zhal gsung ma/__mkhyen brtse phun tshogs kyi zhal bskangs dang bcas pa/__mkhan chen kun dga' zla 'od las rje rang nyid kyis mdzad pa'i yab rje bsod nams rin chen gyi rnam thar/__drung yig kun dga' sangs rgyas las sgra mdo pA Ni pa'i phyag khrid sogs gsan/__de nas bkra shis chos sding zhes pa'i btsun dgon gsar bsod nams chos 'phel gyi zhal slob btsun ma rnams kyi rten gzhi/__ma'i dgon pa gsar 'debs mdzad par 'phyag phebs shing gang cir bka' drin chen pos khyab par mdzad cing /__dmag zor mar gnyer du gtad pas shin tu 'go ba'i mtshan ma'ang snang /__grong chen du phebs nas grub dbang kun bzang klong grol las mkha' 'gro snying tig gi dbang lung smin khrid dang /__g.yu thog snying tig gi smin grol sogs rgya cher gsan/__mus chen las gcod thang stong snyan brgyud skor gsan/__de dag gi skabs dud sol mas zhal bstan pa dang /__ma gcig gis byin gyis brlabs pa'i gzigs snang sogs byung /__me yos zla ba gnyis par dbus phyogs su 'phral du phebs shing /__chos kyi phrin las spyi dang /__sog yul ha la shan gyi bla dpon zung 'brel tho yon dar rgyas la dbang lung mang du gnang zhing /__phyogs der gdan 'dren zhus kyang phebs pa'i zhal bzhes ma gnang /__de nas yar klung du phebs nas 'brug lor bcad rgya'i thog bco brgyad gdung brgyud rin po che dang /__bong 'brug chos rje sogs la zab rgyas kyi chos 'khor bsam gyis mi khyab pa bskor/__bco brgyad gdung brgyud rin po che 'jam dbyangs mkhyen brtse'i yang srid ngos bzung zhing shin tu thugs mnyes par mdzad/__sa sbrul phal cher bcad rgya dang /__rmor du phebs shing rmor chen rin po che'i zla mchod btsugs/__lcags rta lor she'u grong du rnal 'byor ma'i bka' chos stsal zhing rmor chen rin po che'i dgongs rdzogs rnal 'byor ma'i sgrub mchod sogs btsugs/__lcags lug lor rgyal dbang bdun pa rin po cher zhabs brtan 'bul ba dang /__phyag rdor 'khor chen gyi bka' dbang gsan/__bco brgyad pa/__bong 'brug pa/__zhi ba lha sogs la grab chos mang ba dang /__'phan yul bco brgyad pas gdan drangs pa bzhin phebs nas sgrub thabs rgya mtsho'i rjes gnang sogs stsal/__lo snga phyi 'di la tshogs gsog kyang rgya cher gnang /__de nas lha ldan dang 'on chos sding sogs brgyud gdan sar phebs/__chu sprel cho 'phrul zla bar gtsang phyogs su chibs kha bsgyur nas gnas gzigs dang bstun rim gyis grong chen du phebs/__sa ga zla bar dpal sa skyar zhabs pad bkod de/__'jam mgon sku mched dang /__zhi dgon bsod nams dpal bzang dang /__skal bzang rnam grol sogs la ngor chen bka' 'bum pod bzhi ma sogs lung dang /__gshed dmar spros med dang /__shangs chos yongs rdzogs sogs zab rgyas kyi chos 'khor mtha' klas pa bskor/__slar grang chen du phebs nas mus chen dang /__rdzong ram/__ngag dbang shes rab sogs la chos dang zang zing gi legs tshogs rgya cher spel/__tha skar zla bar la stod ding ri glang 'khor du ched gtad kyis phebs nas/__glang 'khor gdan sa pa 'chi med kyi dngos grub brnyes pa 'chi med gzhon nu blo gros kyi spyan sngar zhi byed brgyud pa phyi ma'i skor gyi dbang dang khrid skor tshang ma dang /__rig pa gcer mthong gi nyams khrid gsan cing /__lung skor chos mdzad skal bzang rnam grol nas gsan par bzhag ste slar gsan bzhes gnang /__ri bo che brgyud grong chen du phebs/__dza lung rdo rje 'dzin pa las rig 'dzin srog sgrub kyi dbang lung cha tshang sogs gsan/__gzhan yang 'khor lo gsum gyi mdzad bzang gong 'phel du gnang /__lo phyi ma'i chu stod zla bar slar dpal sa skyar phebs nas thar rtse rdo rje 'chang dang zhal rgyas su mdzad cing trak+shad kyi rjes gnang gsan/__'jam mgon sku mched sogs la ngag dbang chos grags kyi lam 'bras skor dang /__ngag dbang bstan rdor gyi lam 'bras/__kun mkhyen klong chen pa'i sems nyid ngal bso rtsa 'grel sogs ngal bso skor gsum/__khyad par mgon po beng gi skor yongs su rdzogs pa dang /__gzhan yang smin gling gter gsar phal cher dang /__sgrub thabs 'dod bum sogs rgya cher stsal ba ste 'di ni sa skyar phebs pa'i tha ma'o/__/de nas grong chen brgyud rim gyis rgyal zla'i tshes bcu bzhi nas dbus su chibs kha bsgyur/__'phags sder 'du khang zhig gso'i zhal 'debs gnang /__lha ldan du rgyal dbang rin po cher mjal phyag gnang zhing dgyes pa'i bka' lung gis dbugs dbyung /__de nas bkras chos su phebs/__shing khyi zla ba bzhi par nA len+d+rar spyan drangs pa bzhin phebs te/__bco brgyad bla brang gi zhal ngo rnams dang /__bong 'brug rin po che/__skyid tshal chos rje sogs rigs par smra ba'i bshes gnyen mang por gsung ngag 7)rin po che'i chos 'khor rgyas par bskor te/__gsung ngag gnang ba'i tha ma'o/__/slar lha ldan brgyud de bkras chos su phebs nas phal cher bcad rgya kho nar bzhugs mur/__mkhan chen ngag dbang shes rab dang /__zhi ba lha sprul pa'i sku sogs la gsung chos ci rigs pa'ang stsal/__shing phag ston mjug sa skya nas 'jam mgon sku mched dbus su phebs pa dang bkras chos su zhal 'dzom gyi thog bsnyen bkur sogs ngo mtshar gyi mdzad pa gong 'phel du stsal/__me byi lor lha ldan du phebs nas gong zhabs rin po cher zhabs brtan legs 'bul dang /__tshal nas rig 'dzin ngag dbang pad+ma dang /__dge slong 'gyur med chos 'phel gnyis gdan 'dren mdzad nas bla ma zhang gi zab rgya'i skor gyi dbang lung cha tshang /__dge slong blo bzang bsod nams las lnga pa rin po che'i bka' 'bum/__bka' chen thabs mkhas rgya mtsho las rje'i lam rim gnyis/__rig 'dzin pad+ma bde chen las mi bskyod dkon mchog lhun grub ma'i rnam thar sogs gsan/__zla ba bcu pa'i tshes bcu la she'u grol gsang sngags gling gi chos khrir zhabs bkod/__me glang lor rmor chen rin po che'i gdan sa smon dga' rin chen bsam gtan gling seng ge'i khrir mnga' gsol/__de'i sa ga zla bar bdud rtsi ril bu bsgrub gnang dang /__snron zlar rig 'dzin tshe dbang bkra shis las gter chen sangs rgyas gling pa'i gter chos bla ma dgongs pa 'dus pa'i dbang lung cha tshang dang /__'ja' tshon pa'i gter chos phal cher sogs gsan/__ston mjug sa skya nas gcung rin po che dag zhing du gshegs skabs 'jam mgon kun blor gdung spel dgos tshul gyi gsol 'debs mdzad pas gangs can bstan 'gro'i legs tshogs kyi rtsa ba tshugs/__lha ldan du lcang skya rin po cher chos kyi 'bel gtam mang du gnang bas thugs dgyes pa'i pad+mo bye/__gter chen kun bzang bde chen rgyal po las rtsa gsum bka' 'dus rgyud kyi lung dang /__bco brgyad sku gzhon bsnyen par rdzogs shing mtshan ngag dbang kun dga' mkhyen rab sangs rgyas bstan pa'i rgyal mtshan du gsol/__rig 'dzin skal bzang rnam grol las/__dag snang rgya can skor/__zhi byed lung sogs/__grub chen blo bzang gar dbang las gter chen 'dzam gling rdo rje nas brgyud pa'i khyab 'jug chen po'i skor sogs gsan/__bka' chos 'chad spel rgyun mi 'chad par gnang /__sa stag lor she'u grong du phebs shing /__lha ldan du rgyal tshab rin po cher rkyen sel gyi dbang bka' dang/__mgon po brag rdzong ma'i rjes khrid sogs phul/__lcang skya rin po che thon phyag phul zhing thugs dgyes pa'i rtser son/__dgun lor sde dge dus 'khor bla ma phrin las pa/__bong 'brug pa/__zhabs 'bring dge slong ngag dbang 'jam dbyangs sogs la dus 'khor gyi dbang lung rgyas par stsal/__lha ldan du rgyal tshab rin po cher bka' chos 'ga' zhig phul cing /__gzhan yang don gnyer can ci rigs par snying tig chen mo bka' chos rgya cher stsal/__mang ra mkhan zur las chos rje gling pa'i phyag rdor seng sgrog gi rjes gnang sogs dang /__rtsod bral dus babs kyi gter chen theg chen gling pa gar dbang las rab rtsal las nyid kyi gter chos phal cher gyi dbang lung gsan pa sogs dang /__pha bong kha mkhan po sogs la rnal 'byor ma'i skor dang /__bong 'brug chos rje bsnyen par rdzogs shing mtshan mkhyen rab ngag dbang blo gsal phun tshogs su gnang ngo /__/mdor na bdag nyid chen po 'di ni rang don du gsan bsam sgom gsum mthar son nas/__gzhan don du 'chad rtsod rtsom gsum gyis thub bstan nyin mor mdzad pa'i rnam thar 'gran zla dang bral ba ste/__de yang sngar smos pa ltar gtso bor rmor chen rdo rje 'chang kun dga' lhun grub nyid rtsa ba'i bla ma gcig pur bzung nas/__de'i thugs sras 'phags sde mkhan chen ngag dbang blo gsal/__bsam yas bka' 'gyur ba sangs rgyas rgyal mtshan/__grub dbang kun dga' tshul khrims/__kham ston sangs rgyas rgya mtsho/__'khor lo sdom pa/__chos 'khor slob dpon kun dga' bsam gtan/__'jigs byed grub brnyes bkra shis chos sde'i slob dpon bsod nams snang byed/__grub dbang pad+ma rgyal mtshan/__rig 'dzin skal bzang rnam grol/__rtogs pa'i mnga' bdag pu trag bla ma legs pa don grub/__rta mgrin grub brnyes slob dpon ngag dbang grags pa/__mang ra mkhan po blo bzang dge 'dun/__mkhas btsun dam pa gangs can mkhan po ngag dbang rab brtan/__'phags sde ba bstan pa rgyal mtshan/__dgon gsar slob dpon bstan 'dzin bzang po/__'tsho byed ngag dbang don grub ste rmor chen rdo rje 'chang yab sras bcu drug dang /__gzhan yang yab rje bsod nams rin chen/__rje btsun mkha' spyod dbang mo/__grub sgro lung pa bsod nams chos 'phel/__bla chen dkon mchog rgyal po/__gong dkar chos rje blo gros dbang phyug__/ngor chen bkra shis lhun grub/__thar rtse nam mkha' bsam 'grub/__'jam mgon dpal ldan chos skyong /__chos rje bkra shis bzang po/__bla ma nam mkha' dpal bzang /__bla ma kun dga' bstan 'dzin/__chos rje bstan 'dzin phun tshogs/__sa skya pa ngag dbang kun dga' blo gros sku mched/__rje btsun bsod nams bstan pa'i nyi ma/__mchog gsum phrin las dbang mo/__rab byung mkhan po bzod pa 'od zer/__dbon yig pa kun dga' sangs rgyas/__zhe dgon mkhan chen bsod nams dpal bzang /__gzims phug sprul sku blo bzang bstan 'dzin mgon po/__gzims 'og sprul sku sangs rgyas bstan 'dzin/__bod 'brug chos rje blo gsal phun tshogs te dpal sa skya pa'i bstan 'dzin chen po nyer gnyis/__rgyal dbang bdun pa rin po che skal bzang rgya mtsho/__khri chen ngag dbang mchog ldan/__rgyal sras sprul sku 'jigs med grags pa/__zhi ba lha 'phags pa dge legs rgyal mtshan/__'bras spungs bka' 'gyur ba rin chen dam chos/__bka' 'gyur ba thabs mkhas rgya mtsho ste dga' ldan pa'i bstan 'dzin chen po drug__/grub dbang kun bzang klong grol/__thugs sras sprul sku mchog grub dpal 'bar/__kaHthog rig 'dzin tshe dbang nor bu/__dpal yul ba pad+ma nor bu/__zur phrin las blo ldan/__glan ston 'od gsal rang grol/__gar dbang las rab rtsal/__kun bzang bde chen rgyal po/__rig 'dzin tshe dbang bkra shis/__gnubs ston blo bzang don grub/__sngags 'chang rin chen bkra shis/__rdor 'dzin blo bzang bsod nams/__grub dbang pad+ma bde chen/__grub dbang rnam sras rgyal po ste gsang chen rnying ma'i bstan 'dzin bcu bzhi/__mtshur phu'i bla chen tre bo gong ma/__si tu rin po che chos kyi 'byung gnas/__'brug pa thams cad mkhyen pa bka' brgyud phrin las shing rta/__ri bo che'i mkhan chen blo bzang stobs ldan/__grub rigs ngag dbang yongs grags/__lcags zam pa blo bzang dpal grub/__glang 'khor pa 'chi med gzhon nu blo gros/__grub dbang ngag dbang pad+ma/__dge slong 'gyur med chos 'phel/__zhwa lu bla chen thugs rje brtson 'grus dang /__rin chen 'jam dpal chos mchog_/spo ra dbu chen chos grags bzang po/_grub mchog blo bzang gar dbang /__sde bzhi 'tsho byed chen po ste grub mtha' ris med gsan pa'i bla ma bcu bzhi ste bsdoms pas bdun cu rtsa gnyis dang /__gzhan yang phyag chen dang rig gnas skor gsan sbyangs dogs gcod mdzad pa'i yongs 'dzin mang po sogs mkhas grub kyi bla ma bsam gyis mi khyab pa bsten te/__mdo sngags gsar rnying rig gnas dang bcas pa gangs can gyi ljongs su bzhugs pa phal mo che'i dbang khrid man ngag lung sogs mang du gsan pa rgya mtsho'i mthar son cing /__de yang gsan lo tsam du ma bzhags par/__gtso bor so byang sngags gsum gyi sdom pa'i srung mtshams las nam yang mi 'da' ba'i tshul khrims kyi bslab pa'i kun spyod rnam par dag pas gzhi bzung /__grub mtha' so so'i tshig gi bshad tshul/__don gyi dgongs pa/__phyag len phra mo tshun chod kyang bsam byung gi nges pas sgro 'dogs bcad pas ji bzhin du mkhyen cing gzigs shing /__zab lam kun gzhi'i rnal 'byor las nam yang mi g.yo ba'i rgyun dang /__dben pa'i gnas rnams su dus dang dus su dpal dges pa rdo rje/__rdo rje rnal 'byor ma/__rdo rje 'jigs byed/__chos skyong ma hA kA la sogs yi dam chos srung rgya mtsho'i bsnyen sgrub dang /__bskyed rdzogs zab mo'i rnal 'byor tshul bzhin du nyams su bzhes pas nyams rtogs kyi yon tan bsam gyis mi khyab pa 'khrungs shing /__o rgyan chen po dang /__mkhas grub khyung po/__grub chen thang stong pa sogs kyis dngos nyams mnal lam gyi tshul du byin gyis brlabs shing /__bcom ldan 'das rdo rje 'jigs byed/__sangs rgyas sman gyi bla ma/__'phags mchog spyan ras gzigs sogs mnal lam gyi tshul du zhal gzigs/__bcom ldan 'das 'khor lo bde mchog dzo ki'i tshul gyis rjes su bzung ba dang /__khyad par rgyal yum rdo rje rnal 'byor mas dngos nyams mnal lam du yang yang rjes su bzung zhing /__rdo rje'i chos srung rgya mtsho bran bzhin du bka' nyan pa dang /__lkog gyur gnas du ma dang /__pha rol gyi sems shes pa dang /__zhi rgyas dbang drag gi las rab 'byams gang la'ang dgongs pa gtod pa tsam gyis 'grub pas mtshon thun mong gi snang ngor kyang 'phags lam gyi go 'phang mthon por gshegs pa'i ngo mtshar gyi yon tan rgya mtsho lta bu la dbang 'byor pa la brten nas gzhan don phrin las kyi rim pa dang /__'chad pa'i dbang du byas na/__zang zing dang snyan grags la sogs pa'i kun slong thams cad ring du dor nas/__gcig tu bstan pa dang sems can la phan na sku srog kyang 'dor ba la zhum pa med pa'i lhag bsam khyad par can gyis/__mdo rgyud bstan bcos dang smin grol rje nyid kyis gsan pa las/__lam 'bras tshar bdun gyis mtshon phal cher lan grangs du ma dang /__tha na'ang lan rer ma 'chad pa med pa lta bu dang /__de thams cad kyang sla bcos dang /__rigs 'gre dang /__mi 'os pa'i rung mthun sbyar ba sogs rang bzo'i dri ma phra mo tsam dang yang bral zhing /__phyag len phra rags thams cad rang rang gi lugs srol ma 'dres pa'i sgo nas tshig don mtha' chod par gnang bas dpyod ldan thams cad yid dbang med du 'phrog par mdzad/__rtsod pa'i tshul yang /__spyir sku tshe du mar mkhas pa'i skye ba brgyud mar bzung ba dang /__khyad par 'phags yul du rtog ge ba thams cad kyi gtsug gi nor bu dpal chos kyi grags par skye ba bzhes pa'i bag chags kyis sku tshe 'dir tshad ma ma bslab pa phul du phyin pa mkhyen cing /__gzhung lugs du ma'i 'gal 'brel dpyod la spobs pa'i gter mdzod grol bar gyur kyang /__skabs su babs pa re gnyis tsam las snyigs ma'i dus kyi gzhan dbang gis chags sdang gi rgyur 'gyur dogs dgag sgrub kyi spros pa cher mi mdzad/__brtsams pa'i dbang du byus na/__thos bsam gyi rim pa mthar son cing lhag pa'i lhas rjes su bzung ba sogs rtsom pa'i rgyu gsum thams cad tshang ma bstan bcos ji lta bu zhig rtsom yang thogs pa mi mnga' mod/_bla ma gong ma rdo rje 'chang dang zhal mi gnyis pa de rnams kyi legs par bshad pa'i rgyun la gnod dogs gsung rtsom rgyu cher ma mdzad kyang /__zhu ba po so so'i blo dang mthun par bka' rtsom phran bu gnang ba la/__dus 'khor/__bla ma zhi khro'i tshe dbang /__gso rig rgyud bzhi rnams kyi brgyud 'debs/__gsung ngag rin po che/__'jigs byed dbang brgyud lugs gsum/__smin khrid tshem bu lugs/__nA ro mkha' spyod/__gur zhal rnams kyi brgyud 'debs kyi kha skong /__sgrol ma'i gsol 'debs/__rmor chen mchog sprul myur phebs/__yab rje bsod nams rin chen/__bco brgyad pa khyab bdag mtshan can/__ngor chen bkra shis lhun grub/__bsam yas sa phug pa kun dga' tshul khrims/__kham la ston pa sangs rgyas rgya mtsho/__bla ma lcags zam pa rnams kyi gsol 'debs/__rje nyid kyi 'khrungs rab dang rnam thar gsol 'debs/__sku bstod brtan bzhugs dang bcas pa sum cu rtsa grangs/__gzhan yang ring 'tsho'i bden tshig__/'dod gsol/__zhal byang sna tshogs/__yi ge'i ma mo spel ba'i gsung mgur gsum/__so 'brang bsnyen thabs/__khyung khra nag__/sgrol dkar/__sme ba rtsegs dud kha/__bgegs mthar byed/__rdor sems/__dbyangs can dmar mo rnams kyi sgrub thabs tshigs bcad/__rlung dza bIr dang /__nam mkha' zas su za ba'i tshe sgrub/__ras chen dpal 'byor bzang po'i gser chos 'pho ba/__rigs byed ma'i rang byin rlabs rnams kyi gsal byed khyad par can re re/__dus 'khor sgrub dkyil/__sbyin sreg__/de'i dkyil 'khor gyi tshon tho/__dri med tshwa chog gi thig rtsa/__rdo rje rnal 'byor ma'i sgrub thabs tshigs bcad lhug gnyis/__dkyil chog dang sbyin sreg nag 'gros/__mtshams tho bskyed chog__/cha gsum nag 'gros/__rdzogs chen snying tig gi zin bris/__zhal bzhi pa'i bstod pa/__gto mdos zung 'brel/__sngags drug phyag drug zin bris/__rnam sras gtor bsngo/__bstod bskul 'og min bde chen ma'i kha skong /__chos srung gzhi bdag 'ga' zhig gi gsol mchod/__gong sa mchod yon gyi zhabs brtan 'bul skabs zhal bzhes zhu ba'i legs bshad dang /__sgra mdo pA Na'i bsdus don sogs brjod bya'i don rgya che zhing /__brjod byed kyi tshig brling ba/__mkhas blun kun gyi rna bar snyan pa sogs sdeb legs brtsams pa'i phreng ba 'ga' zhig bzhugs so/__/de ltar 'chad rtsod rtsom gsum gyi phrin las nams mkha' dang mnyam pa'i rang 'bras gsung gi bdud rtsi bzhes pa'i bstan 'dzin gyi slob ma'ang /__de mo rin po che ngag dbang 'jam dpal bde legs rgya mtsho/__thar rtse rdo rje 'chang nam mkha' bsam 'grub/__'jam mgon dpal ldan chos skyong /__'jam dbyangs sangs rgyas ye shes/__drag rtsa rdo rje 'chang blo bsal bstan 'phel/__shar chen mi 'gyur rgyal mtshan/__dpal sa skya pa 'jam mgon kun dga' blo gros/__gcung mthu stobs dbang phyug__/bco brgyad pa dga' chen khyab bdag snying po sogs zhal ngo gsum/__ri bo che pa blo bzang stobs ldan sku mched/__mdo khams pa sangs rgyas rgya mtsho sogs mdo khams phyogs kyi mkhas grub du ma/__bong 'brug chos rje blo gsal phun tshogs chos grwa chen po na lan dra'i bla ma slob dpon du ma/__rtse gdong sprul sku bstan 'dzin lhun grub/__gzims phug sprul sku blo bzang mgon po/__mus zhi dgon mkhan chen bsod nams dpal bzang /__grong chen mkhan po ngag dbang shes rab/__rig 'dzin bskal bzang rnam grol/__rdzong ri rab 'byams pa bskal bzang bstan 'dzin/__gling smad zhabs drung phun tshogs bkra shis sogs gsang phu dang skyed tshal gyi bla ma slob dpon du ma/__rdo rje 'dzin pa bsod nams snang byed dang /__bsod nams rin chen/__kun dga' dpal 'byor sogs chos sde'i bla ma slob dpon mtha' dag__/rab byung mkhan po bzod pa 'od zer/__bka' 'gyur ba sangs rgyas rgyal mtshan/__sa phug grub dbang kun dga' tshul khrims/__dge slong sangs rgyas rgyal mtshan/__'brug pa thams cad mkhyen pa/__si tu ma hA paN+Di ta chos kyi 'byung gnas/__rgyal sras blo bzang 'jigs med/__zhi ba lha 'phags ba dge legs rgyal mtshan/__rdzog gi gdung 'dzin nyag po khu dbon/__zur sprul phrin las rgya mtsho/___po bo sprul sku lhun grub phun tshogs/__gangs can mkhan chen ngag dbang rab brtan/__ri bo bde chen gyi mkhan po bstan 'dzin rgya mtsho/__pha bong kha'i mkhan chen skal bzang mchog grub/__mang ra mkhan chen blo bzang dpal 'bar/__kong po zho kha bla ma zla ba bzang po/__slob dpon lhun grub rgyal po/__nyang stod rtse chen bla ma byams pa shes rab skyed tshal 'og bla ma skyed gshong chos rje/__'bras gling bla ma mdo sngags chos 'phel/__bka' chen thabs mkhas rgya mtsho/__zhwa lu dbu byed kun spangs pa/__sog yul ha la shan gyi bla dpon zung 'brel tho yon dar rgyas sogs kyis mtshon bstan 'dzin gyi skye bu mang du bskrun cing /__sa skyong sde dge chos rgyal bstan pa tshe ring yab sras dang /__'dar pa yab sras/__mdo mkhar zhabs drung paN+Di ta tshe ring dbang rgyal sogs bstan pa'i sbyin bdag du ma'i thugs kyi bzhed pa chos mthun du bsgrubs pas bstan 'gro'i phan bde lhag par spel/__khyad par du nang thugs kyi sras gcig pu dpal sa skya pa ngag dbang kun dga' blo gros kyis rje nyid kyi bka' srol nyams med du bzung nas 'chad spel rgya cher gnang bas da lta'i bar du dpal sa skya pa'i snyan brgyud gtso bor gyur pa'i bstan pa'i nyi ma phyogs bcur 'bar bar gyur to/__/de ltar re zhig zhing 'di'i mdzad pa rdzogs nas zhing khams gzhan gyi don rgya che bar dgongs nas/__lcags 'brug lor lha ldan sogs su sku khams lhag par dwangs shing chos 'chad pa la sngar las thugs spro ba'i tshul mdzad/__bong 'brug chos rje sogs la bi ma snying tig gi dbang lung stsal skabs 'od gsal gyi snang bar 'ja' tshon sna lnga zhig mdun du zug par thugs gtad pa'ang bde stong gi ngang du 'byams pa dang /__thugs rje chen po rgyal po lugs kyi khrid stsal skabs thugs rje chen po zhal bcu gcig pa'i ye shes kyi skus rjes su bzung ba sogs ngo mtshar ba'i rtags dang nang gi nyams myong gong du 'phel ba'i tshul bstan/__yul khong phur zhabs pad mi brtan pa'i mtshan ma'ang sna tshogs pa byung zhing /__rje nyid nas kyang 'chi 'pho skye ba gzigs pa'i phyir gshegs tshul gyi bka' phebs kyang stsal/__zla ba drug pa'i tshes bdun nas yar klung bkras chos su bzhugs bzhin pa'i skabs cung zad bsnyun ba'i tshul bzhes/__tshes bcu'i nyin rig 'dzin skal bzang rnam grol sogs la sa paN gyis mdzad pa'i lam sbas bshad kyi khrid yig gi ljags lung gsung chos thams cad kyi tha mar stsal/__dgung lo nga bdun bzhes pa lcags 'brug chu stod zla ba'i tshes bcu drug nyin zhabs phyi rnams la lugs gnyis kyi bka' slob mthar phyin pa dang /__gzugs sku'i rnam 'phrul 'byon pa'i zhal bzhes dang bcas/__de'i srod 'khor snga ma tsam nas bzhugs gdan srab mor zhabs rdo rje'i skyil krung du bzhugs/__sku drang por bsrangs/__phyag mnyam gzhag gi ngang rgyal yum rdo rje btsun mo'i myur lam la brten nas 'od gsal chos sku'i dbyings su snyoms par zhugs shing /__tshes bcu dgu'i tho rangs 'ur sgra shin tu che ba dang bcas dri bsung phun sum tshogs pas gzim khang nang khengs pa sogs ngo mtshar gyi ltas du ma dang bcas te 'od gsal las zung 'jug gi gzugs sku mkha' spyod chen por zang thal du gshegs pa'i brdar shangs bug g.yon nas rdo rje zla ba'i nying khu dang /__nyin mor byed pa ro gcig tu gyur pa mtho gang tsam babs shing dbu cung zad dud nyams dang bcas par gyur/__tshes nyer gnyis la sku gdung zhugs pa bzhin pas me tog gi char zim bur babs shing 'ja' sprin kha dog dang dbyibs rnam pa thams cad pas nam mkha'i khams gang /__nyer lnga la gdung khang zhal phye ba na/__gdung rus la ba~M yig li khri'i mdog can mang po dang /__hU~M yig dang /__dga' ba 'khyil pa dang /__ring bsrel phra mo grangs med pa sogs byon nas ma dad pa rnams dad pa dang /__dad pa rnams slar yang mos gus gong du 'phel bar mdzad/__gtso bor bkra shis chos sde'i phyag mdzod dang grwa tshang gis mtshon/__gzhan yang dpal sa skya pa chen po sogs kyis zab dgongs chos kyi dbyings su rdzogs pa'i thabs phul du phyin pa dang /__gser dngul spel ma'i gdung khang byang chen mchod rten rgyab mtho bcu drug pa rgyan phun sum tshogs pa dang /__sku rten gser zangs kyi 'dra sku dang /__rdo rje nag po chen po'i bla brgyud sman 'dam byon gtsang /__gsung rten bstan 'gyur rin po che sde dge'i spar ma shin tu sgros gtsang bcas bzhugs yul gyi dri gtsang khang dang /__mchod pa'i bye brag bsam gyis mi khyab pa dang bcas te da lta'ang bkra shis chos sder bzhugs bzhin pa 'di ltar lags shing /__rnam par thar pa rgyas pa ni dpal sa skya pa 'jam mgon kun dga' blo gros kyis 164mdzad pa'i ngo mtshar rab 'byams zhes legs bshad phul du phyin pa dang /__rje nyid kyi gsan yig glegs bam gnyis bzhugs pa sogs las rtogs par bya'o//____//_!
Debug data: